Ick Sten Sture ritter, Swedenrikes gubernator, betuge apenbare vor alzsweme, geytslich edder wertlick, wat states, ordens edder herlicheydh de sin mogen, myt dessemen mynen apenen breve, dat ick hebbe ratificeret, bevestet vnde vpp en nye ghegeuen mynen apenen breve, ratificere, beveste vnde vpp nye geve alle de previlegia, rechticheyde, de der erlichen stad van Colberge vnde eeren innewaneren van oldinges here van dussem riche van Sweden bebrevet vnde besegelt szint, alz van wegen des tollen, dat de innewonere der benomeden stadt Colberghe szin myt eren goderen, coppenschoppen vnde schepen fry in dyt ryche vnde uth desseme riche sunder jenigen toll edder plicht in steden, landen edder stromen in Swedenriche belegen van sick, eren goderen edder schepen to geven, welke stucke, puncte vnde article der previlegien, rechtichheyden edder fryheyden der vorbenomden innewanneren der stadt Colbergh van dussemen riche oldinges bebrevet, ratificere, beveste vnde vpp nye geve ick myt dusseme mynem apenen breve vmme sunderger gunst vnde wyllen, dat de vorbenomeden innewaneren der stadt Colbergh my vnde dusseme riche bewiset hebben ere previlegia des tollen halven erer innewonere der vakenroreden stadt Colbergh myt eren goderen coppenschappen vnde schepen qwit vnde fry sunder jenigen toll van sick edder eren goderen noch to Stockholm, Ostergotland, Vestergotlandh, Calmaren, Oland edder Vindlandt in wat steden, stromen edder landen in Swedenriche belegen de vorscreven innewonneren der stadt Colberghe komen mogen, in vnde uut desseme riche myt eren goderen quit vnde fry sunder jenigerleye behindernisse, indeme [de] innewonnere desses rikes Sweden mogen wedderumme in der stadt Colbergh in geliken previlegien vnde fryheyden des geneten. Des to mere tuchnisse der warheyt hebbe ick myn ingesegell hethen hangen wytliken neden vor dussen breff, de ghegeven vnde ghescreuen ys na der bordt Cristi dusent verhwndervyffundenegentich, ame dage visitacionis Marie.